Ehdotus: Euroopan parlamentin ja neuvoston asetus muiden maiden kuin Euroopan yhteisön jäsenvaltioiden lentoliikennepalvelujen tarjoamiseen liittyviltä tuilta ja epäterveiltä hinnoittelukäytännöiltä suojautumisesta /* KOM/2002/0110 lopull. - COD 2002/0067 */



Virallinen lehti nro 151 E , 25/06/2002 s. 0285 - 0289



Ehdotus: EUROOPAN PARLAMENTIN JA NEUVOSTON ASETUS muiden maiden kuin Euroopan yhteisön jäsenvaltioiden lentoliikennepalvelujen tarjoamiseen liittyviltä tuilta ja epäterveiltä hinnoittelukäytännöiltä suojautumisesta (komission esittämä) PERUSTELUT JOHDANTO 1. Yhteisön ilmailualalla on edessään ratkaisevan tärkeä haaste: sen on kilpailtava yhteisön ulkopuolisten maiden lentoyhtiöiden kanssa, jotka saavat runsaita tukia, samalla kun sitä itseään sitovat tiukat valtiontukisäännöt. [1] [1] Ilmailualan yhtenäismarkkinoista 20. toukokuuta 1999 annettu komission tiedonanto (KOM(1999) 182 lopullinen) sekä ilmailualan valtiontuesta vuonna 1994 annetut suuntaviivat (EYVL C 350, 10.12.1994, s. 5). 2. Kriisi, johon osa ilmailualaa on joutunut viime aikoina, on saanut joidenkin yhteisön ulkopuolisten maiden hallitukset tukemaan lentoyhtiöitään tavalla, joka todennäköisesti vääristää kilpailua. [2] Yhteisön lentoyhtiöt ovat ilmoittaneet, että tällaiset lentoyhtiöt aiheuttavat lippujen hintoihin kohdistuvia paineita, joihin ne eivät voi vastata. [2] Komission tiedonanto, annettu 10. lokakuuta 2001, Yhdysvalloissa suoritettujen terrori-iskujen seurauksista ilmailualalla (KOM(2001) 574 lopullinen). 3. Tuen antaminen ei myöskään ole ainoa valtion väliintulokeino, joka voi vääristää kansainvälisten lentoliikennepalvelujen tarjontaa. Ulkomaisten lentoyhtiöiden hinnoittelukäytännöt voivat olla epäterveitä sen vuoksi, että kyseiset yhtiöt ovat valtion määräysvallassa eikä sen vuoksi, että niitä tuetaan avoimesti. Muiden maiden hallitusten määräysvallassaan oleville lentoyhtiöille myöntämiä tukia on hyvin vaikea havaita. 4. Eräät yhteisön ulkopuoliset maat ovat ottaneet käyttöön välineitä, joilla tällaisiin tilanteisiin voidaan puuttua. [3] Yhteisökin on säätänyt toimista, joilla voidaan puuttua kohtuuttomaan hinnoitteluun meriliikenteen alalla. [4] Yhteisön tasolla ei ole kuitenkaan välineitä, jotka antaisivat mahdollisuuden toteuttaa tällaisia toimia ilmailualalla. Ainoa käytettävissä oleva keino on kahdenväliset sopimukset, mutta niiden soveltamisala ja niissä määrätyt korjaustoimenpiteet ovat usein niin rajallisia, ettei niiden avulla voida suojautua riittävän nopeasti ja laajasti tuelta ja epäterveiltä hinnoittelukäytännöiltä. [5] Vaikka yksi jäsenvaltio olisi voinut ryhtyä tarpeellisiin toimiin kahdenvälisten sopimustensa perusteella, tämä olisi vain kasvattanut entisestään yhteisön lentoyhtiöiden kohtelussa esiintyviä eroja. [3] Esimerkiksi Yhdysvalloissa liikenneministeri voi ryhtyä toimiin lakkauttaakseen toisen maan hallituksen tai muun ulkomaisen yksikön, kuten ulkomaisen lentoyhtiön, tietyn toiminnan, jos sen katsotaan olevan jonkin lentoyhtiön vastainen kilpailua rajoittava käytäntö (United States Coden pykälä 41310). [4] Neuvoston asetus (ETY) N:o 4057/86, annettu 22. joulukuuta 1986, kohtuuttomasta hinnoittelusta meriliikenteessä (EYVL L 378, 31.12.1986). [5] Maailman kauppajärjestössä ja erityisesti palvelukaupan yleissopimuksessa ei ole toistaiseksi sovittu sellaisista säännöistä, joilla kansainvälisellä ilmailualalla myönnettyjen tukien kauppaa vääristävät vaikutukset voitaisiin korjata. WTO:ssa ei ole myöskään sovittu säännöistä, jotka koskisivat valtion määräysvallassa olevien lentoyhtiöiden epäterveitä hinnoittelukäytäntöjä. TARPEELLISET TOIMET 5. Ehdotetulla säädöksellä pyritään puuttumaan edellä kuvattuun ongelmaan. Se antaa yhteisölle mahdollisuuden ryhtyä toimiin sellaista epätervettä kilpailua vastaan, jota yhteisön ulkopuoliset lentoyhtiöt käyvät yhteisöstä tai yhteisöön suuntautuvista reiteistä ja jonka syynä ovat yhteisön ulkopuolisten maiden myöntämät kauppaa vääristävät tuet. Lisäksi siinä on säännökset valtion määräysvallassa olevien lentoyhtiöiden epäterveiden hinnoittelukäytäntöjen vastaisista korjaustoimenpiteistä. Tapaukset on määrä tutkia ilmailualan toimijoiden esittämien kantelujen perusteella, joissa osoitetaan, että tuet tai epäterveet hinnoittelukäytännöt aiheuttavat vahinkoa tietyillä reiteillä. Tutkimus- ja päätöksentekomenettelyt perustuvat pääasiassa tavarakaupan alalla noudatettuihin käytäntöihin [6], mutta ne ovat niin joustavia, että niitä voidaan käyttää ilmailualan erityisongelmien käsittelyssä ja niissä voidaan ottaa huomioon neuvoston päätöksessä 1999/468/EY säädetyt menettelyt. [6] Neuvoston asetus (EY) N:o 2026/97, annettu 6. lokakuuta 1997, muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta (EYVL L 288, 21.10.1997). 6. Ehdotetulla säädöksellä pyritään palauttamaan yhteisön lentoyhtiöiden tasavertaisuus joidenkin kilpailijoiden kanssa suojaamalla yhteisön lentoyhtiöitä lentoliikenteen alalla noudatetuilta epäterveiltä hinnoittelukäytännöiltä. Säädöksellä ei kuitenkaan korvata sellaisia kolmansien maiden kanssa tehtyjä lentoyhtiösopimuksia, joiden avulla voidaan tehokkaasti käsitellä kilpailun vääristymiseen liittyviä kysymyksiä. Tapauksissa, joissa kilpailun vääristymiseen voidaan vastata tyydyttävästi voimassa olevan oikeudellisen asiakirjan avulla, kyseinen asiakirja syrjäyttää tässä ehdotetun asetuksen, joka katsotaan silloin toissijaiseksi. TIIVISTELMÄ EHDOTUKSESTA 7. Periaate: Ehdotettu säädös antaa mahdollisuuden ryhtyä toimiin tuettuja tai tiettyjä epäterveesti hinnoiteltuja ja vahingollisia lentoliikennepalveluja vastaan, joita yhteisön ulkopuoliset lentoliikenteen harjoittajat tarjoavat tietyillä yhteisöstä tai yhteisöön suuntautuvilla reiteillä. Se sisältää yksinkertaiset ja käytännölliset aineellisoikeudelliset ja menettelysäännöt, mutta siinä ei edellytetä, että EY:n olisi alitettava tavarakaupan alalla vahvistetut normit. 8. Käytännöt, joita ehdotus koskee: Ehdotuksessa käytetään tukia ja tasoitustulleja koskevassa WTO:n sopimuksessa esitettyä tuen määritelmää. Ulkomaiden hallitusten myöntämät kauppaa vääristävät tuet eli tuet, jotka on kohdennettu tietyille yrityksille tai aloille, sekä vientituet oikeuttavat vastatoimenpiteisiin (yleisesti saatavilla olevien tukien ei katsota vääristävän kauppaa; tällaisia ovat esimerkiksi kaikkien palveluntarjoajien, kuten lentoyhtiöiden, saatavilla olevat tuet). Ehdotukseen on otettu myös pääosa "epäterveiden hinnoittelukäytäntöjen" määritelmästä. Näillä tarkoitetaan sellaisten hintojen vahvistamista, jotka ovat alhaisemmalla tasolla kuin vakiintuneiden ja edustavien lentoyhtiöiden hinnat (tai hinta, joka saadaan laskemalla yhteen muiden vastaavien lentoyhtiöiden kustannukset ja voitto, jos tarvittavia tietoja ei ole saatavilla). Määritelmä rajoitetaan kuitenkin koskemaan ainoastaan valtion määräysvallassa olevien lentoyhtiöiden epäterveitä hinnoittelukäytäntöjä. 9. Tutkimukset: Ehdotus käsittää kaikki tavarakaupan alalla tehtävien tutkimusten perustekijät mutta yksinkertaistetussa eikä yhtä sitovassa muodossa. Tutkimukset perustuvat kahteen muuttujaan: - tietyn hallituksen tukikelpoisille ulkomaisille lentoyhtiöille myöntämät tuet tai tiettyjen valtion määräysvallassa olevien ulkomaisten lentoyhtiöiden epäterveet käytännöt - tietyt yhteisön ilmailualan kannalta ongelmalliset reitit. Asetusluonnoksessa otetaan käyttöön 'samankaltaisen lentoliikennepalvelun' määritelmä, joka ei kuitenkaan ole yhtä rajoittava kuin tavarakaupan alalla. Asetuksessa edellytetään yhteisön lentoyhtiöiden lentävän samoilla tai lähes samoilla reiteillä kuin ulkomaisten lentoyhtiöiden, mutta siinä ei aseteta tarjottua palvelutyyppiä koskevia rajoituksia. Tutkimus käsittää vähintäänkin "merkittävän osan" yhteisön lentoyhtiöiden tarjoamista palveluista. 10. Menettelyn aloittaminen: Yhteisön ilmailualalla on oikeus aloittaa menettely, jos sen puolesta on tehty asianmukaisesti perusteltu kantelu. Komissiokin voi aloittaa menettelyn viran puolesta, jos näyttöä on riittävästi. 11 Oikeusturva: Menettelyn aloittamisesta ilmoitetaan julkisesti, ulkomaisilla lentoyhtiöillä ja muilla asianomaisilla osapuolilla on oikeus tulla kuulluiksi ja toimenpiteet julkaistaan EYVL:ssä. Yhteistyöstä kieltäytymistä koskevat säännöt ovat tarpeellisia, jotta voitaisiin tehdä epäedullisia päätelmiä. 12. Menettely: Jäsenvaltioita kuullaan menettelyn jokaisessa vaiheessa komiteassa neuvoa-antavaa menettelyä noudattaen 28. kesäkuuta tehdyn neuvoston päätöksen 1999/468/EY mukaisesti [7]. Lisäksi ehdotuksessa varmistetaan kyseisen päätöksen 8 artiklan mukaisesti Euroopan parlamentin valvontaoikeus. [7] EYVL L 184, 17.7.1999, s. 23. 13. Toimenpiteet: Toimenpiteet (tullit, sitoumukset tai muut asianmukaiset toimenpiteet kuten laskeutumislupien rajoittaminen) määrätään yhtiökohtaisesti. Toimenpide rajoitetaan määrällisesti tuen määrään vastaanottajan tuesta saaman edun perusteella (tai se rajoitetaan valtion hallinnassa olevan ulkomaisen lentoyhtiön perimän kuljetusmaksun ja "tavanomaisen kuljetusmaksun" erotukseen) tai sellaiselle tasolle, että vahinko voidaan korjata, aina sen mukaan, kumpi näistä määristä on pienempi. Väliaikaiset toimenpiteet ovat voimassa kuusi kuukautta. Toimenpiteitä voidaan tarvittaessa tarkistaa. Samoin kuin tavarakaupan alalla ehdotuksessa ei ole säännöksiä siitä, miten tullit kannetaan. Käytännössä jäsenvaltioiden viranomaiset, jotka kantavat lentokenttäveron, voivat kantaa myös kyseiset tullit. Kannetut tullit siirretään yhteisön talousarvioon Euroopan unionissa voimassa olevien korjaus- ja tasoitustulleja koskevien säännösten mukaisesti. 2002/0067 (COD) Ehdotus: EUROOPAN PARLAMENTIN JA NEUVOSTON ASETUS muiden maiden kuin Euroopan yhteisön jäsenvaltioiden lentoliikennepalvelujen tarjoamiseen liittyviltä tuilta ja epäterveiltä hinnoittelukäytännöiltä suojautumisesta EUROOPAN PARLAMENTTI ja EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan, ottavat huomioon komission ehdotuksen [8], [8] EYVL C [...], [...], s. [...]. ottavat huomioon talous- ja sosiaalikomitean lausunnon [9], [9] EYVL C [...], [...], s. [...]. ottavat huomioon alueiden komitean lausunnon [10], [10] EYVL C [...], [...], s. [...]. noudattavat perustamissopimuksen 251 artiklassa määrättyä menettelyä, sekä katsovat seuraavaa: 1) On syytä uskoa, että yhteisön lentoliikenteen harjoittajien osallistuminen kilpailuun, jota käydään lentoliikenteen harjoittamisesta yhteisöstä tai yhteisöön, kärsii samankaltaisia lentoliikennepalveluja tarjoavien yhteisön ulkopuolisten lentoliikenteen harjoittajien tietyistä epäterveistä käytännöistä. 2) Tällaiset epäterveet käytännöt voivat johtua sellaisen maan hallituksen myöntämästä tuesta, joka ei ole yhteisön jäsenvaltio, tai valtion määräysvallassa olevan, yhteisön ulkopuolisen lentoliikenteen harjoittajan tietyistä hinnoittelukäytännöistä. 3) Yhteisössä on tiukat säännöt valtiontuen myöntämisestä lentoyhtiöille, ja jotta yhteisön lentoyhtiöt eivät joutuisi epäedulliseen kilpailuasemaan, tarvitaan välinettä, joka suojaa niitä tuetuilta yhteisön ulkopuolisilta lentoliikenteen harjoittajilta tai sellaisilta lentoliikenteen harjoittajilta, jotka saavat muita etuja hallituksilta. 4) Yhteisöllä olisi oltava mahdollisuus ryhtyä korjaustoimenpiteisiin sellaisen maan hallituksen myöntämistä tuista johtuvia epäterveitä hinnoittelukäytäntöjä vastaan, joka ei ole yhteisön jäsen. 5) Lisäksi yhteisöllä olisi oltava mahdollisuus puuttua epäterveisiin hinnoittelukäytäntöihin, kun kyseinen lentoliikenteen harjoittaja on sellaisen maan hallituksen määräysvallassa, joka ei ole yhteisön jäsen. 6) Olisi ilmoitettava selvästi, milloin tuen katsotaan olevan kyseessä ja minkä periaatteiden mukaan se oikeuttaa tasoitustoimenpiteisiin (erityisesti, onko tuki kohdennettu tietyille yrityksille tai aloille vai riippuuko se liikenteen harjoittamisesta kolmansiin maihin). 7) Määritettäessä tuen olemassaoloa on tarpeen osoittaa, että hallitus on myötävaikuttanut taloudellisesti tai että hallitukselle kuuluvasta tulosta, joka muuten olisi maksettava, luovutaan tai sitä ei kerätä, ja että vastaanottavalle yritykselle on siten annettu etu. 8) Olisi ilmoitettava selvästi, milloin hinnoittelukäytäntö katsotaan epäterveeksi. 9) On suotavaa vahvistaa selvät ja yksityiskohtaiset ohjeet tekijöistä, jotka voivat olla merkityksellisiä selvitettäessä sitä, ovatko yhteisön ulkopuolisten lentoliikenteen harjoittajien tarjoamat tuetut tai epäterveesti hinnoitellut lentoliikennepalvelut aiheuttaneet aineellista vahinkoa tai uhkaavatko ne aiheuttaa vahinkoa. Osoitettaessa, että tarjottujen lentoliikennepalvelujen hintataso on syynä yhteisön ilmailualan kärsimään vahinkoon, olisi kiinnitettävä huomiota muiden tekijöiden vaikutukseen ja erityisesti yhteisössä vallitseviin markkinaolosuhteisiin. 10) On suotavaa määritellä käsitteet 'yhteisön lentoliikenteen harjoittaja', 'yhteisön ilmailuala', 'samankaltainen lentoliikennepalvelu' ja 'valtion määräysvallassa oleva'. 11) On tarpeen vahvistaa, kuka voi tehdä kantelun ja mitä tietoja kantelussa on oltava tasoitustoimenpiteiden käyttöönoton mahdollistavista tuista tai epäterveistä hinnoittelukäytännöistä, vahingosta ja syy-yhteydestä. 12) On tarpeen vahvistaa, millä tavalla asianomaisille olisi ilmoitettava, mitä tietoja viranomaiset vaativat, ja asianomaisilla olisi oltava hyvät mahdollisuudet esittää kaikki olennaiset todisteet sekä puolustaa etujaan. Lisäksi on suotavaa vahvistaa tutkimuksessa noudatettavat säännöt ja menettelyt, erityisesti säännöt, joiden mukaan asianomaisten on tietyssä määräajassa ilmoittauduttava, esitettävä näkemyksensä ja annettava tietoja, jotta näkemykset ja tiedot voitaisiin ottaa huomioon. On tarpeen säätää, että jos osapuolet eivät tee tyydyttävällä tavalla yhteistyötä, päätelmien tekemisessä voidaan käyttää muita tietoja ja että nämä tiedot voivat olla osapuolille epäedullisempia kuin jos ne olisivat tehneet yhteistyötä. 13) On tarpeen vahvistaa, millä ehdoilla voidaan ottaa käyttöön väliaikaisia toimenpiteitä. Komissio voi joka tapauksessa ottaa tällaisia toimenpiteitä käyttöön ainoastaan kuuden kuukauden ajaksi. 14) Tutkimus tai menettely olisi päätettävä, jos ei ole tarpeen ryhtyä toimenpiteisiin, esimerkiksi jos tuen määrä, epäterveen hinnoittelun aste tai vahinko on vähäinen; menettelyä ei tule päättää, jos tällaiseen päätökseen ei ole asiamukaisia perusteita. Toimenpiteiden olisi oltava määrällisesti pienempiä kuin tasoitustoimenpiteiden alaisten tukien määrä tai epäterveen hinnoittelun aste, jos vahinko voidaan poistaa tällä pienemmällä määrällä. 15) On tarpeen säätää, että toimenpiteet eivät saa ylittää tapauksen mukaan tukien arvoa tai myönnettyjä muita kuin kaupallisia etuja. 16) On tarpeen säätää, että toimenpiteet ovat voimassa ainoastaan niin kauan kuin on tarpeen, jotta vahinkoa aiheuttavat tuet tai epäterveet hinnoittelukäytännöt voidaan tasoittaa. 17) On tarpeen määritellä menettelyt, joilla hyväksytään sellaiset sitoumukset, joilla poistetaan tai korjataan tasoitustoimenpiteiden käyttöönoton mahdollistavat tuet tai epäterveet hinnoittelukäytännöt sekä vahinko sen sijaan, että otettaisiin käyttöön väliaikaisia tai lopullisia toimenpiteitä. Lisäksi on aiheellista vahvistaa sitoumusten rikkomisen tai peruuttamisen seuraukset. 18) On tarpeen säätää voimassa olevien toimenpiteiden tarkastelusta sellaisissa tapauksissa, joissa esitetään riittävästi todisteita muuttuneista olosuhteista. 19) Tämän asetuksen täytäntöönpanotoimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY 2 artiklan mukaisesti kyseisen päätöksen 3 artiklassa säädettyä neuvoa-antavaa menettelyä noudattaen, OVAT ANTANEET TÄMÄN ASETUKSEN: 1 artikla Periaatteet Korjaustoimenpide voidaan ottaa käyttöön: 1) yhteisön ulkopuoliselle lentoliikenteen harjoittajalle suoraan tai epäsuorasti myönnetyn tuen korjaamiseksi tai 2) valtion määräysvallassa olevan, yhteisön ulkopuolisen lentoliikenteen harjoittajan epäterveiden hinnoittelukäytäntöjen korjaamiseksi, kun on kyse yhteisön ilmailualaa vahingoittavasta lentoliikennepalvelujen tarjoamisesta tietyillä yhteisöstä tai yhteisöön suuntautuvilla reiteillä. 2 artikla Tuki 1. Tuen katsotaan olevan kyseessä, jos: a) sellaisen maan hallitus, joka ei ole Euroopan yhteisön jäsen, myötävaikuttaa taloudellisesti, toisin sanoen jos: i) hallituksen toimenpiteet käsittävät varojen suoran siirron, mahdollisen varojen tai velvoitteiden suoran siirron; ii) hallitukselle kuuluvasta tulosta, joka muuten olisi maksettava, luovutaan tai sitä ei kerätä; iii) hallitus antaa käyttöön muita kuin yleiseen infrastruktuuriin kuuluvia tavaroita tai palveluita tai ostaa tavaroita; iv) hallitus suorittaa maksuja rahoitusmekanismiin tai valtuuttaa tai ohjaa yksityisen tahon vastaamaan yhdestä tai useammasta edellä tarkoitetuista toiminnoista, jotka normaalisti kuuluvat hallituksen tehtäviin, ja menettely ei missään todellisessa merkityksessä eroa hallituksen normaalisti harjoittamasta menettelystä; ja b) sitä kautta on annettu etu. 2. Tukia vastaan toteutetaan korjaustoimenpiteitä ainoastaan silloin, kun tuet on rajoitettu joko oikeudellisesti tai tosiasiallisesti koskemaan myöntävän viranomaisen toimivallan piirissä olevaa yritystä tai alaa tai yritysten tai alojen ryhmää, mukaan luettuina tuet, jotka ovat riippuvaisia viennin harjoittamisesta. 3 artikla Epäterveet hinnoittelukäytännöt 1. Epäterveiden hinnoittelukäytäntöjen katsotaan olevan kyseessä, kun valtion määräysvallassa olevat yhteisön ulkopuoliset lentoliikenteen harjoittajat, jotka saavat muuta kuin kaupallista etua, perivät jatkuvasti tietystä yhteisöstä tai yhteisöön suuntautuvan lentoliikenteen palvelusta kuljetusmaksuja, jotka ovat pienempiä kuin tavanomainen kuljetusmaksu. 2. 'Tavanomaisella kuljetusmaksulla' tarkoitetaan a) vastaavaa kuljetusmaksua, jota vakiintunut ja edustava lentoliikenteen harjoittaja, joka ei ole valtion määräysvallassa oleva lentoliikenteen harjoittaja, on vähintään kuuden kuukauden ajan tosiasiallisesti perinyt tavanomaisen lentoliikenteen yhteydessä saman tai vastaavan reitin samankaltaisista palveluista, tai jos tällaista kuljetusmaksua ei voida määrittää, b) laskennallista kuljetusmaksua, joka määritetään vastaavan lentoliikenteen harjoittajan kustannusten ja kohtuullisen voittomarginaalin perusteella. Kustannukset lasketaan kaikkien tavanomaisessa liiketoiminnassa aiheutuvien sekä kiinteiden että muuttuvien kustannusten perusteella lisäämällä niihin kohtuullinen yleiskustannuksia vastaava määrä. 3. Yhteisön ulkopuolisen lentoliikenteen harjoittajan katsotaan olevan 'valtion määräysvallassa', jos kolmannen maan alueella oleva hallitus tai muu viranomainen omistaa enemmän kuin 50 prosenttia sen omasta pääomasta tai jos kyseisellä hallituksella tai viranomaisella on valta nimittää pääosa sen johtajista tai muulla tavalla johtaa laillisesti sen toimintaa. 4 artikla Vahingon määrittäminen 1. Tässä asetuksessa tarkoitetaan: a) 'vahingolla' yhteisön ilmailualalle aiheutuvaa aineellista vahinkoa tai aineellisen vahingon uhkaa, b) 'yhteisön ilmailualalla' kaikkia yhteisön lentoliikenteen harjoittajia, jotka tarjoavat samankaltaisia lentoliikennepalveluja, tai näistä lentoliikenteen harjoittajista niitä, joiden yhteinen osuus muodostaa merkittävän osan kyseisten palvelujen tarjonnasta yhteisössä, c) 'yhteisön lentoliikenteen harjoittajalla' lentoliikenteen harjoittajaa, jolla on voimassa oleva toimilupa, jonka jokin jäsenvaltio on myöntänyt yhteisön lentoliikenteen harjoittajien toimiluvista 23 päivänä heinäkuuta 1992 annetun neuvoston asetuksen (ETY) N:o 2407/92 [11] mukaisesti, [11] EYVL L 240, 24.8.1992, s. 1. d) 'samankaltaisella lentoliikennepalvelulla' lentoliikennepalvelua, jota tarjotaan samalla reitillä tai samoilla reiteillä kuin asianomaisia lentoliikennepalveluja tai jota tarjotaan sellaisilla reiteillä, jotka muistuttavat läheisesti niitä reittejä, joilla asianomaisia lentoliikennepalvelua tarjotaan. 2. Vahingon määrittäminen perustuu sitä tukevaan näyttöön, ja siihen kuuluu puolueeton tarkastelu, joka kohdistuu a) asianomaisten lentoliikennepalvelujen kuljetusmaksujen tasoon sekä siihen, mikä vaikutus tällaisilla lentoliikennepalveluilla on yhteisön lentoliikenteen harjoittajien kuljetusmaksuihin, ja b) vaikutukseen, joka kyseisillä lentoliikennepalveluilla on yhteisön ilmailualaan sellaisten taloudellisten indikaattorien osoittaman kehityksen perusteella kuin lentojen määrä, kapasiteetin käyttö, matkustajien tekemät varaukset, markkinaosuus, voitot, pääoman tuotto, investointi ja työllisyys. Yksi tai useampi näistä tekijöistä ei välttämättä ole ratkaiseva peruste. 3. Kaikkien 2 kohdan mukaan esitettyjen olennaisten todisteiden perusteella on osoitettava, että asianomaiset lentoliikennepalvelut aiheuttavat tässä asetuksessa tarkoitettua vahinkoa. 4. Yhteisön ilmailualaa vahingoittavien lentoliikennepalvelujen lisäksi on tutkittava muut tunnetut tekijät sen varmistamiseksi, ettei näiden muiden tekijöiden aiheuttaman vahingon katsottaisi johtuvan asianomaisista lentoliikennepalveluista. 5. Aineellisen vahingon uhan määrittämisen on perustuttava tosiasioihin eikä pelkkiin väitteisiin, arveluihin tai etäiseen mahdollisuuteen. Olosuhteiden muutoksen, joka loisi tilanteen, jossa tuki aiheuttaisi vahinkoa, on oltava selvästi nähtävissä ja välittömästi uhkaava. 5 artikla Menettelyn aloittaminen 1. Tämän asetuksen mukainen tutkimus on pantava vireille henkilön tai järjestön yhteisön ilmailualan puolesta tekemän kirjallisen kantelun perusteella tai komission omasta aloitteesta, jos on olemassa riittävästi todisteita tasoitustoimenpiteiden käyttöönoton mahdollistavista tuista (myös niiden määrästä, jos mahdollista) tai tässä asetuksessa tarkoitetuista epäterveistä hinnoittelukäytännöistä, vahingosta sekä väitteen mukaan tuettujen lentoliikennepalvelujen ja väitetyn vahingon välisestä syy-yhteydestä. 2. Jos vaikuttaa siltä, että todisteita on riittävästi menettelyn aloittamiseksi, komissio aloittaa sen 12 artiklan 2 kohdassa säädettyä menettelyä noudattaen 45 päivän kuluessa kantelun jättämisestä ja ilmoittaa sen aloittamisesta Euroopan yhteisöjen virallisessa lehdessä. Jos todisteita ei ole esitetty riittävästi, komissio ilmoittaa tästä kantelijalle 12 artiklan 2 kohdassa säädettyä menettelyä noudattaen 45 päivän kuluessa päivästä, jona kantelu on jätetty komissiolle. 3. Menettelyn aloittamista koskevassa ilmoituksessa on ilmoitettava tutkimuksen aloittamisesta sekä sen laajuus, kyseisillä reiteillä tarjottavat lentoliikennepalvelut, maat, joiden hallitusten väitetään myöntäneen kyseiset tuet tai pitävän määräysvallassaan niitä lentoliikenteen harjoittajia, joiden väitetään noudattavan epäterveitä hinnoittelukäytäntöjä, ja aika, jonka kuluessa asianomaiset voivat ilmoittautua, esittää näkemyksensä kirjallisesti ja antaa tietoja, jotta nämä näkemykset voitaisiin ottaa tutkimuksessa huomioon; lisäksi ilmoituksessa on ilmoitettava aika, jonka kuluessa asianomaiset voivat pyytää, että komissio kuulisi niitä asiasta. 4. Komissio ilmoittaa menettelyn aloittamisesta asianomaisia lentoliikennepalveluja tarjoaville lentoliikenteen harjoittajille, asianomaiselle hallitukselle sekä kantelun tekijöille. 5. Komissio voi milloin tahansa ennen menettelyn aloittamista ja sen jälkeen pyytää kyseistä ulkomaan hallitusta neuvotteluihin, joiden tavoitteena on selventää tilannetta 2 kohdassa tarkoitettujen asioiden osalta ja päästä yhdessä sovittuun ratkaisuun. 6 artikla Tutkimus 1. Menettelyn aloittamisen jälkeen komissio aloittaa tutkimuksen, jonka kohteena ovat yhteisön ulkopuolisten lentoliikenteen harjoittajien tietyillä reiteillä tarjoamiin lentoliikennepalveluihin myönnetyt tuet tai niissä noudatetut epäterveet hinnoittelukäytännöt sekä vahinko. 2. Asianomaisia, jotka ovat ilmoittautuneet menettelyn aloittamista koskevassa ilmoituksessa asetetussa määräajassa, kuullaan, jos ne ovat oikea-aikaisesti pyytäneet tulla kuulluiksi sekä osoittaneet, että ne ovat asianomaisia, joihin menettelyn tulos todennäköisesti vaikuttaa, ja että niiden kuulemiseen on erityiset perusteet. 3. Jos asianomainen kieltäytyy antamasta tarvittavia tietoja tai ei toimita niitä asetetussa määräajassa tai merkittävällä tavalla vaikeuttaa tutkimusta, alustavat tai lopulliset päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella. Jos todetaan, että jokin asianomainen on toimittanut virheellisiä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää muita, käytettävissä olevia tietoja. 7 artikla Väliaikaiset toimenpiteet 1. Väliaikaisia toimenpiteitä voidaan ottaa käyttöön, jos on todettu alustavasti, että asianomaiset lentoliikenteen harjoittajat saavat tukia tai noudattavat epäterveitä hinnoittelukäytäntöjä ja että yhteisön ilmailualalle aiheutuu tästä vahinkoa ja että yhteisön etu edellyttää väliintuloa tällaisen vahingon estämiseksi. 2. Väliaikaiset toimenpiteet voidaan toteuttaa 12 artiklan 2 kohdassa säädettyä menettelyä noudattaen. 3. Väliaikaiset toimenpiteet otetaan käyttöön enintään kuudeksi kuukaudeksi. 8 artikla Menettelyn päättäminen ilman toimenpiteitä 1. Jos kantelu peruutetaan, komissio voi päättää menettelyn, paitsi jos sen päättäminen ei ole yhteisön edun mukaista. 2. Jos väliaikaiset toimenpiteet ovat tarpeettomia, menettely on päätettävä 12 artiklan 2 kohdassa säädettyä menettelyä noudattaen. Menettelyn päättämistä koskevat päätökset on perusteltava asianmukaisesti. 9 artikla Lopullisten toimenpiteiden käyttöön ottaminen 1. Jos lopullisesti vahvistetut seikat osoittavat, että on kyse tuista tai epäterveistä hinnoittelukäytännöistä sekä niiden aiheuttamasta vahingosta, ja yhteisön etu edellyttää väliintuloa 13 artiklan mukaisesti, otetaan käyttöön lopullinen toimenpide 12 artiklan 2 kohdassa säädettyä menettelyä noudattaen. 2. Tukien korjaamiseksi käyttöön otetut toimenpiteet eivät saa ylittää määrällisesti sellaisten tukien määrää, vastaanottajalle myönnetyn edun perusteella laskettuna, joita yhteisön ulkopuolisten lentoliikenteen harjoittajien on todettu saavan, ja niiden on oltava määrällisesti pienempiä kuin tukien kokonaismäärä, jos tällainen pienempi määrä riittää poistamaan yhteisön ilmailualalle aiheutuvan vahingon. 3. Sellaisten epäterveiden hinnoittelukäytäntöjen korjaamiseksi käyttöön otetut toimenpiteet, joissa saadaan muuta kuin kaupallista etua, eivät saa ylittää määrällisesti yhteisön ulkopuolisen lentoliikenteen harjoittajan perimien kuljetusmaksujen ja 3 artiklan mukaan vahvistetun tavanomaisen kuljetusmaksun välistä eroa, vaan sen oltava pienempi, jos tällainen pienempi määrä riittää poistamaan yhteisön ilmailualalle aiheutuvan vahingon. Joka tapauksessa toimenpiteet eivät saa ylittää määrällisesti yhteisön ulkopuoliselle lentoliikenteen harjoittajalle myönnetyn muun kuin kaupallisen edun arvoa. 4 Kaikkien sellaisten yhteisön ulkopuolisten lentoliikenteen harjoittajien tarjoamia lentoliikennepalveluja vastaan, joiden on todettu saavan tukia kyseisiä reittejä varten tai noudattavan niillä epäterveitä hinnoittelukäytäntöjä, on syrjimättömin perustein otettava käyttöön kuhunkin tapaukseen määrällisesti sopiva korjaustoimenpide, lukuun ottamatta sellaisten yhteisön ulkopuolisten lentoliikenteen harjoittajien tarjoamia lentoliikennepalveluja, joita varten on hyväksytty tämän asetuksen ehtojen mukaiset sitoumukset. 5. Toimenpide on voimassa vain sen ajan ja siinä laajuudessa kuin on tarpeen sellaisten tukien tai epäterveiden hinnoittelukäytäntöjen tasoittamiseksi, jotka aiheuttavat vahinkoa. 10 artikla Sitoumukset 1. Tutkimus voidaan päättää ilman väliaikaisten tai lopullisten toimenpiteiden käyttöönottoa, jos saadaan vapaaehtoinen ja tyydyttävä sitoumus, jonka mukaan: a) hallitus, joka myöntää tukea tai muuta kuin kaupallista etua, lupautuu poistamaan kyseisen tuen tai edun, rajoittamaan sitä tai toteuttamaan muita toimenpiteitä, jotka koskevat sen vaikutuksia; tai b) yhteisön ulkopuolinen lentoliikenteen harjoittaja sitoutuu tarkistamaan hintojaan tai lopettamaan lentoliikennepalvelujen tarjoamisen kyseisellä reitillä, jolloin tuen tai muun kuin kaupallisen edun vahingollinen vaikutus poistetaan. 2. Väliaikaiset toimenpiteet hyväksytään 12 artiklan 2 kohdassa säädettyä menettelyä noudattaen. 3. Jos osapuoli rikkoo sitoumusta tai peruu sen, lopullinen toimenpide otetaan 9 artiklan mukaisesti käyttöön sitoumukseen johtaneen tutkimuksen yhteydessä vahvistettujen seikkojen perusteella sillä edellytyksellä, että kyseinen tutkimus on päätetty tukea koskevaan lopulliseen määritykseen ja että kyseisellä yhteisön ulkopuolisella lentoliikenteen harjoittajalla tai tukea myöntävällä hallituksella on ollut mahdollisuus esittää huomautuksensa, lukuun ottamatta niitä tapauksia, joissa yhteisön ulkopuolinen lentoliikenteen harjoittaja tai hallitus on itse peruuttanut sitoumuksen. 11 artikla Tarkistaminen 1. Komission aloitteesta, jäsenvaltion pyynnöstä tai, jos lopullisen toimenpiteen käyttöönotosta on kulunut kohtuullinen aika, joka on vähintään yksi vuosi, toimenpiteiden kohteena olevien yhteisön ulkopuolisten lentoliikenteen harjoittajien pyynnöstä tai yhteisön lentoliikenteen harjoittajien pyynnöstä voidaan tarvittaessa tarkistaa, onko tarpeen jatkaa toimenpiteiden käyttöä niiden alkuperäisessä muodossa. 2. Tarkistuksen panee vireille komissio 12 artiklan 2 kohdassa säädettyä menettelyä noudattaen. Edellä olevassa 1 kohdassa tarkoitettuihin tarkistuksiin sovelletaan asiaa koskevia 5 ja 6 artiklan säännöksiä. Toimenpiteet kumotaan, muutetaan tai säilytetään tarkistuksen perusteella 12 artiklan 2 kohdassa säädettyä menettelyä noudattaen. 12 artikla Komitea 1. Komissiota avustaa asetuksen (ETY) N:o 2408/92 11 artiklalla perustettu komitea. 2. Jos tähän kohtaan viitataan, sovelletaan päätöksen 1999/468/EY 3 artiklassa säädettyä neuvoa-antavaa menettelyä kyseisen päätöksen 7 ja 8 artiklan mukaisesti. 13 artikla Yhteisön etu Kun päätetään siitä, edellyttääkö yhteisön etu väliintuloa, päätöksen olisi perustuttava kaikista eri eduista yhtenä kokonaisuutena tehtyyn arvioon. Tätä koskevassa selvityksessä on kiinnitettävä erityistä huomiota tarpeeseen poistaa vahingollisten tukien tai epäterveiden hinnoittelukäytäntöjen kauppaa vääristävät vaikutukset sekä tarpeeseen palauttaa tehokas kilpailu. Toimenpiteitä ei voida toteuttaa, jos viranomaiset tekevät sen selvän päätelmän, että niiden toteuttaminen ei ole yhteisön edun mukaista. 14 artikla Yleiset säännökset 1. Väliaikaiset tai lopulliset korjaustoimenpiteet otetaan käyttöön asetuksella, ja jäsenvaltiot panevat ne täytäntöön muodon, määrän ja muiden tekijöiden perusteella, jotka vahvistetaan asetuksessa, jolla kyseiset toimenpiteet otetaan käyttöön. Jos otetaan käyttöön muita toimenpiteitä kuin tulleja, kyseisessä asetuksessa on määriteltävä toimenpiteiden tarkka muoto tämän asetuksen säännösten mukaisesti. 2. Asetukset, joilla väliaikaiset tai lopulliset korjaustoimenpiteet otetaan käyttöön, sekä asetukset tai päätökset sitoumusten hyväksymisestä taikka tutkimusten tai menettelyjen keskeyttämisestä tai päättämisestä julkaistaan Euroopan yhteisöjen virallisessa lehdessä. 3. Tämä asetus ei estä soveltamasta yhteisön ja kolmansien maiden välisissä sopimuksissa vahvistettuja erityissääntöjä. 15 artikla Voimaantulo Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä [...] Euroopan parlamentin ja neuvoston puolesta [...]